เงินบาทอ่อนค่ารอบใหม่ทุบสถิติ8ปี8เดือน
เงินบาทปิดอ่อนค่า36.33 บาท ทุบสถิติ 8 ปี 8 เดือน หลายประเทศเริ่มหั่นดอกเบี้ยรอบใหม่
25 ก.ย. 2558

เงินบาทปิดอ่อนค่า36.33 บาท ทุบสถิติ 8 ปี 8 เดือน หลายประเทศเริ่มหั่นดอกเบี้ยรอบใหม่
นักค้าเงินธนาคารพาณิชย์ เปิดเผยว่า การเคลื่อนไหวเงินบาทเมื่อวันที่ 24 ก.ย.ที่ผ่านมา ปิดตลาดที่ระดับ 36.33 บาท/เหรียญสหรัฐ อ่อนค่าจากช่วงเช้าที่เปิด 36.23/25 บาท/เหรียญสหรัฐ เนื่องจากตลาดมีความเชื่อมั่นและต้องการเงินเหรียญสหรัฐมากขึ้น จากแนวโน้มที่ธนาคารกลางสหรัฐจะขึ้นดอกเบี้ยภายในปีนี้ บวกกับตลาดรอตัวเลขเศรษฐกิจสำคัญๆ ของสหรัฐ ซึ่งหากออกมาดีก็จะยิ่งหนุนให้เงินเหรียญสหรัฐแข็งค่าต่อ ขณะที่เงินบาทและสกุลเงินในภูมิภาคอ่อนค่าลงต่อเนื่อง  
นอกจากนี้ ในส่วนของประเทศไทยเองยังมีปัจจัยจากภาวะเงินทุนไหลออก จากการที่นักลงทุนขายสุทธิในตลาดหุ้นด้วย โดยวันที่ 24 ก.ย. นักลงทุนต่างชาติขายสุทธิในหุ้น 2,366.87 ล้านบาท ส่วนในตลาดพันธบัตรนักลงทุนต่างชาติกลับมาซื้อสุทธิเล็กน้อย 493 ล้านบาท
“ปัจจัยข้างต้นทำให้เงินบาทมีแนวโน้มอ่อนค่าลงต่อเนื่อง และยิ่งทะลุแนวต้านที่ระดับ 36.30 บาท/เหรียญสหรัฐ แล้วยิ่งน่าจะมีโอกาสอ่อนค่าต่อไปเรื่อยๆ แต่ขณะนี้เงินบาทก็ถือว่าอ่อนค่าทุบสถิติในรอบ 8 ปี 8 เดือนแล้ว” นักค้าเงิน ระบุ
วันเดียวกัน ค่าเงินเหรียญไต้หวันทำสถิติอ่อนค่าสุดในรอบ 6 ปีครึ่ง เนื่องจากธนาคารกลางลดอัตราดอกเบี้ยลงครั้งแรกในรอบ 6 ปี อยู่ที่ 1.75% เพื่อกระตุ้นเศรษฐกิจ เช่นเดียวกับธนาคารกลางนอร์เวย์ ที่ลดดอกเบี้ยเงินฝากข้ามคืนมาอยู่ที่ 0.75%